Tiedote  
Julkaisuvapaa 5.8.2019 KLO. 10.00

**Aino, 27, kouluttautui hevostenhoitajasta robottihitsaajaksi – Loimaalla käynnistyy Metallimestari-koulutusohjelma, joka tarjoaa nopean väylän metallialan töihin**

Ypäjäläinen 27-vuotias hevostenhoitaja **Aino Huusari** osallistui viime syksynä Loimaalla järjestettyyn ”Metallimestari”-koulutusohjelmaan ja työllistyi sitä kautta Dinoliftille robottihitsaajaksi. Alanvaihto tuli ajankohtaiseksi, kun rakkaan hevosharrastuksen ollessa myös jokapäiväistä työtä, alkoivat tallityöt tuntumaan raskaalta.

Aino oli jo miettinyt pidemmän aikaa alanvaihtoa, mutta aina yhteishakujen lähestyessä, sopivaa opintoväylää ei meinannut löytyä. Ajatuksissa kuitenkin oli, että itsenäinen työ, jossa pääsisi tekemään käsillä jotain, olisi sitä sopivinta. Tallihommissa kun käsillä tekeminen oli tullut hyvinkin tutuksi ja Ainolta sujui monenlaisten koneiden käyttämiset ja erilaiset kunnossapidon työt. Aino kallistui lopulta metallialan puoleen ja silmään osui työvoimatoimiston sivuilla Metallimestari-koulutusohjelma.

*-Olin tosi innoissani, kun minut valittiinkin koulutukseen mukaan! Ensin ajattelin, että onkohan minulla mahdollisuutta, kun on niin miesvaltainen ala. Mutta isäni, joka on nähnyt monia eri alojen tehtaita ympäri Suomea, rohkaisi minua lopulta hakemaan. Hän tiesi kertoa, että kyllä tänä päivänä lähes jokaisessa tehtaassa ja pajassa on naisia työskentelemässä*, Aino kertoo.

Työvoimapulasta kärsivä ala on pitkään käynyt muutosta, jossa naisten määrä metallitöissä on yhä vain kasvamassa. Koulutuksen alkaessa Ainokin huomasi, että mukaan oli lähtenyt monta muutakin naista.

Noin kolmen kuukauden pituinen koulutusohjelma starttasi tiiviillä lähiopetusjaksolla ammattiopisto Novidassa. Liikkeelle lähdettiin metallialan perusteista ja perusoppien jälkeen koulutusryhmä jakautui omiin erikoistumisryhmiin. Ainon tie vei hitsaukseen.

*-Ei minulla mitään aikaisempaa hitsaustaustaa ollut. Piti opetella syksyn aikana paljon uutta, mutta onneksi oli hyvää opetusta tarjolla*, Aino kertoo.

Perusoppien ollessa hallussa, Aino siirtyi suoraan työssäoppimisjaksoon Dinoliftille. Siellä Ainoa odotti käsihitsaajan työtehtävät tiiminvetäjän opeissa. Myöhemmin Ainolta kysyttiin kiinnostusta robottihitsaukseen ja kiinnostihan se. Robottihitsausta lähdettiin opettelemaan tiiminvetäjän oppeihin.

*-Se on mielenkiintoista ja monipuolista hommaa. Kun lähdin siihen, sanoin että en tiedä robottihitsauksesta juurikaan mitään, mutta siinä on ollut kyllä tosi hyvät työkaverit opettamassa. Ei kaduta yhtään, että lähdin sitä kokeilemaan*, Aino kertoo.

Nyt Aino on jatkanut yrityksessä robottihitsaajana ja on viihtynyt erittäin hyvin työssään. Hän kannustaa kiinnostuneita rohkeasti kokeilemaan nopeata väylää metallialalle.

*-Toisin kuin ammattikouluissa, mitään turhaa koulutuksessa ei opeteta. Kaikki opetus on sitä varten, että opitaan mahdollisimman nopeasti tekemään sitä mitä töissäkin tullaan tekemään*, Aino kertoo.

Metallialan työvoimapulaan vastatakseen yrityksissä mietitään keinoja saada uusia osaajia alalle. Loimaalaiset yritykset Dinolift ja Hydoring lähtevät mukaan henkilöstöpalveluyritys Baronan Metallimestari-rekrykoulutusohjelmaan, jossa koulutetaan työvoimaa suoraan yritysten tarpeisiin. Syksyllä käynnistyvään koulutukseen etsitään nyt uusia motivoituneita tyyppejä kouluttautumaan metallialan töihin. Tällä kertaa etsitään hitsaajan ja koneistajan tehtävistä kiinnostuneita.

**Lisätietoja:**

Jouni Kontunen

Myyntipäällikkö, Barona Lounais-Suomi  
040 837 3728

[jouni.kontunen@barona.fi](mailto:jouni.kontunen@barona.fi)

[www.metallimestari.fi](http://www.metallimestari.fi)